Rannsaka norræna goðafræði í Snorrastofu Snorrastofa í Reykholti hefur hrundið af stað gríðarstóru rannsóknarverkefni um norræna goðafræði sem margir helstu fræðimenn í greininni , bæði íslenskir og erlendir , munu koma að . Þetta kemur fram á heimasíðu Borgarbyggðar . Verkefnið varð að veruleika fyrir áeggjan Jónasar Kristjánssonar , fyrrverandi forstöðumanns Árnastofnunar og fulltrúa í stjórn Snorrastofu , og strax á fyrstu stigum var ákveðið að koma verkefninu á fót í náinni samvinnu við ReykjavíkurAkademíuna . Í kjölfarið hafa fræðimenn við nokkrar innlendar og erlendar rannsóknarstofnanir komið til liðs við verkefnið . Markmiðið er að gefa út nokkurra binda yfirlitsrit um norræna goðafræði þar sem gerð verður grein fyrir öllum helstu heimildum um hana ; fornleifum , örnefnum og rituðu máli . Enn fremur verður gerð ítarleg grein fyrir öllum helstu rannsóknum fræðimanna um efnið . Ekkert yfirlitsrit af þessu tagi hefur komið fram síðustu hálfa öldina , en á þeim tíma hafa aftur á móti orðið miklar framfarir í rannsóknum á þessu sviði . Um síðastliðna helgi var haldin undirbúningsráðstefna í Reykholti þar sem hópur fræðimanna lagði fyrstu drög að uppbyggingu ritsins . Það verður gefið út á ensku og reiknað er með að það taki 6 - 10 ár í vinnslu .